Απόφαση της Επιτροπής

της 13ης Δεκεμβρίου 2000

με την οποία επιτρέπεται στο Ηνωμένο Βασίλειο να χορηγήσει ενισχύσεις στην ανθρακοβιομηχανία κατά την περίοδο από 17 Απριλίου έως 31 Δεκεμβρίου 2000

[κοινοποιηθείσα υπό τον αριθμό Ε(2000) 4056]

(Το κείμενο στην αγγλική γλώσσα είναι το μόνο αυθεντικό)

(Κείμενο που παρουσιάζει ενδιαφέρον για τον ΕΟΧ)

(2001/217/ΕΚΑΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,

την απόφαση αριθ. 3632/93/ΕΚΑΧ της Επιτροπής, της 28ης Δεκεμβρίου 1993, για το κοινοτικό καθεστώς παρεμβάσεων των κρατών μελών υπέρ της βιομηχανίας άνθρακα(1), και ιδίως το άρθρο 2 παράγραφος 1 και το άρθρο 9,

την απόφαση 2001/114/ΕΚΑΧ της Επιτροπής, της 15ης Νοεμβρίου 2000, σχετικά με την έγκριση τον σχεδίου εκσυγχρονισμού, εξορθολογισμού και αναδιάρθρωσης της ανθρακοβιομηχανίας του Ηνωμένου Βασιλείου, το οποίο καλύπτει την περίοδο από 17 Απριλίου 2000 έως 23 Ιουλίου 2002(2),

Εκτιμώντας τα ακόλουθα:

I

(1) Το Ηνωμένο Βασίλειο κοινοποίησε στην Επιτροπή, με την επιστολή της 15ης Νοεμβρίου 2000, σύμφωνα με το άρθρο 9 παράγραφος 1 της απόφασης αριθ. 3632/93/ΕΚΑΧ, τις χρηματοδοτικές ενισχύσεις που πρότεινε να χορηγήσει στη βιομηχανία άνθρακα το έτος 2000, και πιο συγκεκριμένα για την περίοδο από 17 Απριλίου 2000 έως 31 Δεκεμβρίου 2000.

(2) Με βάση τις πληροφορίες που παρείχε το Ηνωμένο Βασίλειο, ζητείται από την Επιτροπή να λάβει απόφαση, σύμφωνα με την απόφαση αριθ. 3632/93/ΕΚΑΧ, για το ακόλουθο χρηματοδοτικό μέτρο:

- ενίσχυση ύψους 17,462 εκατ. GBP για να καλυφθούν οι απώλειες λειτουργίας στη μονάδα παραγωγής Longannet Mine της εταιρείας Mining (Scotland) Ltd για την περίοδο από 17 Απριλίου έως 31 Δεκεμβρίου 2000.

(3) Τα χρηματοδοτικά μέτρα που πρόκειται να λάβει το Ηνωμένο Βασίλειο για την ανωτέρω εταιρεία καλύπτονται από το άρθρο 1 της απόφασης αριθ. 3632/93/ΕΚΑΧ, και συνεπώς η Επιτροπή οφείλει να λάβει σχετική απόφαση βάσει του άρθρου 9 παράγραφος 4 της εν λόγω απόφασης. Η έγκριση από πλευράς της Επιτροπής προϋποθέτει ότι τα μέτρα συμβαδίζουν με τους γενικούς στόχους και τα κριτήρια που ορίζει το άρθρο 2 και με τα ειδικά κριτήρια του άρθρου 3 της απόφασης αυτής, καθώς και ότι είναι συμβατά με την ορθή λειτουργία της κοινής αγοράς. Επίσης, αξιολογώντας τα μέτρα η Επιτροπή ελέγχει, σύμφωνα με το άρθρο 9 παράγραφος 6 της απόφασης, κατά πόσον τα μέτρα είναι συμβατά με το σχέδιο εκσυγχρονισμού, εξορθολογισμού και αναδιάρθρωσης της ανθρακοβιομηχανίας του Ηνωμένου Βασιλείου, το οποίο είχε εγκρίνει η Επιτροπή με απόφασή της στις 15 Νοεμβρίου 2000.

II

(4) Με το ποσό των 17,462 εκατ. GBP που προτείνει να χορηγήσει το Ηνωμένο Βασίλειο στη μονάδα παραγωγής Longannet Mine βάσει τον άρθρου 3 της απόφασης αριθ. 3632/93/ΕΚΑΧ πρόκειται να καλυφθεί μέρος της διαφοράς μεταξύ κόστους παραγωγής άνθρακα και τιμής πώλησής του, στο ποσό δε αυτό συμφώνησαν εκούσια τα συμβαλλόμενα μέρη με βάση τις συνθήκες που επικρατούν στην παγκόσμια αγορά για τον άνθρακα τρίτων χωρών παρεμφερούς ποιότητας.

(5) Σύμφωνα με τις πληροφορίες που κοινοποίησε το Ηνωμένο Βασίλειο, το προτεινόμενο ποσό θα επιτρέψει στη δικαιούχο εταιρεία να βελτιώσει την οικονομικής της βιωσιμότητα μειώνοντας το κόστος παραγωγής της. Σε σταθερές τιμές 1999, το κόστος παραγωγής ήταν 43 GBP ανά TIA (TIA = τόνος ισοδυνάμου άνθρακα) το 1998, και αναμένεται να μειωθεί σε 35 GBP ανά TIA το 2002. Επίσης, η οικονομική βιωσιμότητα του ορυχείου αναμένεται ότι θα συνεχίσει να βελτιώνεται μετά το 2002, καθόσον το κόστος παραγωγής σε σταθερές τιμές 1999 θα σταθεροποιηθεί σε 31 GBP ανά TIA το 2004.

(6) Κατ' αίτηση των βρετανικών αρχών, συντάχθηκε τεχνική έκθεση από ανεξάρτητο εμπειρογνώμονα, για να εκτιμηθεί εάν τα μέτρα του σχεδίου αναδιάρθρωσης που υπέβαλε το Longannet Mine θα επιτρέψουν στη μονάδα παραγωγής να βελτιώσει την οικονομικής της βιωσιμότητα, και πιο συγκεκριμένα, να επιτύχει τους στόχους που ορίζονται στην προηγούμενη παράγραφο. Στην εκπόνηση της έκθεσης, ο εμπειρογνώμονας έλαβε υπόψη του τις γεωλογικές και τεχνικές συνθήκες υπό τις οποίες λειτουργεί το ορυχείο, και προ παντός την ποιότητα του παραγόμενου άνθρακα.

Η έκθεση καταλήγει ότι το σχέδιο αναδιάρθρωσης του Longannet Mine διακρίνεται από ειρμό και ρεαλιστικότητα και ότι θα επιτρέψει στο ορυχείο να επιτύχει το κόστος παραγωγής που επιδιώκει.

(7) Σύμφωνα με το σχέδιο εκσυγχρονισμού, εξορθολογισμού και αναδιάρθρωσης της ανθρακοβιομηχανίας που εξέδωσε το Ηνωμένο Βασίλειο, στο οποίο αναφέρεται η απόφαση της 15ης Νοεμβρίου 2000, η οικονομική βιωσιμότητα μιας μονάδας παραγωγής έχει δυνατότητες βελτίωσης εφόσον το προβλεπόμενο κόστος παραγωγής δεν υπερβεί τις 1,15 GBP ανά GJ(3) το 2002. Μια μονάδα παραγωγής μπορεί να τύχει ενίσχυσης ακόμη και εάν το προβλεπόμενο κόστος παραγωγής της υπερβεί αυτό το ανώτατο όριο, εφόσον μπορεί να αποδείξει ότι θα είναι σε θέση να πωλεί τον άνθρακα που παράγει -με βάση, μεταξύ άλλων, την πολύ καλή ποιότητά του- σε τιμή υψηλότερη από τη συνήθη άλλων παραγωγών, και ότι επομένως θα είναι σε θέση να καλύψει το υψηλότερο κόστος της. Αυτή είναι η περίπτωση του Longannet Mine, όσον το προβλεπόμενο κόστος παραγωγής το 2002 αναμένεται να καλυφθεί εξ ολοκλήρου από τα προβλεπόμενα έσοδα, παρά το γεγονός ότι το κόστος είναι κατά τι υψηλότερο από το ανώτατο όριο που είχε ορισθεί. Ο άνθρακας που παράγεται στο Longannet είναι ανώτερης ποιότητας, εξαιτίας ιδίως της χαμηλής του περιεκτκότητας σε θείο, και συνεπώς θα πωλείται σε πολύ ελκυστική τιμή.

(8) Για τους λόγους αυτούς, το Ηνωμένο Βασίλειο κρίνει ότι το σχέδιο αναδιάρθρωσης που υπέβαλε το Longannet Mine θα οδηγήσει σε βελτίωση της οικονομικής βιωσιμότητας της μονάδας. Η προβλεπόμενη μείωση του κόστους παραγωγής, μαζί με τα υπολογιζόμενα έσοδα, θα επιτρέψουν στο ορυχείο να λειτουργήσει από το 2002 χωρίς άλλη κρατική επιχορήγηση.

Σύμφωνα με τι οικονομικές προβλέψεις της εταιρείας, το Longannet Mine θα λάβει, εάν λάβει, πολύ μικρή κρατική ενίσχυση το 2002. Εκτιμάται επίσης ότι το κόστος παραγωγής θα εξακολουθήσει να φθίνει μετά την ημερομηνία αυτή, οδηγώντας σε περαιτέρω μείωση κατά 4 GBP ανά TIA κατά το 2004.

III

(9) Σύμφωνα με το άρθρο 3 παράγραφος 2 της απόφασης αριθ. 3632/93/ΕΚΑΧ, η ενίσχυση που προτείνει να χορηγήσει το Ηνωμένο Βασίλειο στο Longannet Mine αποβλέπει στη βελτίωση της οικονομικής του βιωσιμότητας με μείωση του κόστους παραγωγής. Σκοπός της ενίσχυσης είναι να καταστεί η μονάδα πιο ανταγωνιστική, έτσι ώστε κατά το 2002 να είναι σε θέση να συνεχίσει τις δραστηριότητές της χωρίς άλλη κρατική επιχορήγηση.

Επίσης, το σχέδιο που υπέβαλε η εταιρεία, και ο προσωρινός χαρακτήρας της χρηματοδοτικής στήριξης που απαιτείται για την προτεινόμενη αναδιάρθρωση, θα επιτρέψουν να επιτευχθεί προοδευτική μείωση των ενισχύσεων, σύμφωνα με όσα ορίζει το πρώτο εδάφιο του άρθρου 2 παράγραφος 1 της απόφασης.

(10) Με βάση το πρώτο εδάφιο του άρθρου 3 παράγραφος 1 της απόφασης αριθ. 3632/93/ΕΚΑΧ, η ενίσχυση ανά τόνο που κοινοποιήθηκε δεν υπερβαίνει τη διαφορά μεταξύ κόστους παραγωγής και προβλεπόμενων εσόδων, σύμφωνα με τους υπολογισμούς βάσει των δημοσιονομικών στοιχείων που διαβιβάσθηκαν για την περίοδο που καλύπτει η ενίσχυση, δηλαδή από 17 Απριλίου έως 31 Δεκεμβρίου 2000.

Η Επιτροπή σημειώνει ότι οι ελεγκτές της Mining (Scotland) Ltd δήλωσαν ότι τα δημοσιονομικά δεδομένα που κοινοποίησε το Ηνωμένο Βασίλειο για τα τρία οικονομικά έτη που καλύπτουν την περίοδο από την 1η Απριλίου 1997 έως τις 31 Μαρτίου 2000 αντιστοιχούν πλήρως στην κατάσταση λογαριασμών της εταιρείας. Οι ελεγκτές δήλωσαν επίσης ότι οι προβλέψεις έγιναν με τα λογιστικά πρότυπα του Μαρτίου του 2000.

(11) Επίσης, με βάση τις πληροφορίες που κοινοποίησε το Ηνωμένο Βασίλειο, φαίνεται ότι το ύψος της ενίσχυσης λειτουργίας ανά τόνο δεν θα οδηγήσει σε τιμές παράδοσης τον κοινοτικού άνθρακα χαμηλότερες από εκείνες του άνθρακα τρίτων χωρών παρεμφερούς ποιότητας, όπως ορίζει το τρίτο εδάφιο του άρθρου 3 παράγραφος 1 της απόφασης αριθ. 3632/93/ΕΚΑΧ.

(12) Οι αρχές του Ηνωμένου Βασιλείου, κοινοποιώντας στην Επιτροπή το σχέδιο εκσυγχρονισμού, εξορθολογισμού και αναδιάρθρωσης που αποτέλεσε το αντικείμενο της απόφασης της 15ης Νοεμβρίου 2000 της Επιτροπής, ανέφεραν επίσης ότι έχει εγγραφεί μια γενική δημοσιονομική πρόβλεψη στους προϋπολογισμούς του δημοσίου, η οποία καλύπτει την προτεινόμενη ενίσχυση προς το Longannet Mine, όπως ορίζει το άρθρο 2 παράγραφος 2 της απόφασης αριθ. 3632/93/ΕΚΑΧ.

(13) Με βάση όσα προαναφέρθηκαν και σύμφωνα με τα στοιχεία που κοινοποίησε το Ηνωμένο Βασίλειο, η προτεινόμενη ενίσχυση προς το Longannet Mine για την περίοδο από 17 Απριλίου έως 31 Δεκεμβρίου 2000 είναι συμβατή με την απόφαση αριθ. 3632/93/ΕΚΑΧ, και ιδίως με τα άρθρα 2 και 3 αυτής.

IV

(14) Σύμφωνα με το δεύτερο εδάφιο του άρθρου 3 παράγραφος 1 και με το άρθρο 9 παράγραφοι 2 και 3 της απόφασης αριθ. 3632/93/ΕΚΑΧ, η Επιτροπή οφείλει να ελέγξει εάν η ενίσχυση που έχει εγκριθεί θα χρησιμοποιηθεί μόνον για τους σκοπούς που ορίζει το άρθρο 3 της απόφασης. Το αργότερο έως τις 30 Σεπτεμβρίου 2001, απαιτείται από το Ηνωμένο Βασίλειο να στείλει κοινοποίηση των ποσών της ενίσχυσης που όντως καταβλήθηκαν κατά τη διάρκεια του 2000 και να δηλώσει τυχόν διορθώσεις που επήλθαν στα ποσά που είχαν κοινοποιηθεί αρχικά. Κάθε πληροφορία που είναι αναγκαία για να ελεγχθεί κατά πόσον πληρούνται τα κριτήρια που ορίζει το σχετικό άρθρο πρέπει να παρασχεθεί μαζί με την ετήσια κατανομή.

(15) Απαιτείται από το Ηνωμένο Βασίλειο να αιτιολογήσει τυχόν αποκλίσεις από το σχέδιο εκσυγχρονισμού, εξορθολογισμού και αναδιάρθρωσης που αποτέλεσε το αντικείμενο της απόφασης της 15ης Νοεμβρίου 2000 της Επιτροπής, καθώς και από τις οικονομικές και δημοσιονομικές προβλέψεις που κοινοποίησε στην Επιτροπή στις 15 Νοεμβρίου 2000. Συγκεκριμένα, εάν αποδειχθεί ότι οι όροι που ορίζει το άρθρο 3 παράγραφος 2 της απόφασης αριθ. 3632/93/ΕΚΑΧ δεν είναι δυνατόν να ικανοποιηθούν, το Ηνωμένο Βασίλειο θα αναλάβει την ευθύνη να προτείνει στην Επιτροπή τα απαραίτητα διορθωτικά μέτρα.

(16) Το Ηνωμένο βασίλειο οφείλει επίσης να εξασφαλίσει ότι η ενίσχυση δεν θα προκαλέσει στρέβλωση του ανταγωνισμού, ούτε θα οδηγήσει σε διακρίσεις μεταξύ παραγωγών, μεταξύ αγοραστών ή μεταξύ καταναλωτών άνθρακα στην Κοινότητα,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Επιτρέπεται στο Ηνωμένο Βασίλειο, στο πλαίσιο του άρθρου 3 της απόφασης αριθ. 3632/93/ΕΚΑΧ, να χορηγήσει ενίσχυση λειτουργίας ύψους 17,462 εκατ. GBP υπέρ της μονάδας παραγωγής Longannet Mine η οποία ανήκει στην εταιρεία Mining (Scotland) Ltd, για την περίοδο από 17 Απριλίου έως 31 Δεκεμβρίου 2000.

Άρθρο 2

Σύμφωνα με το άρθρο 86 της συνθήκης ΕΚΑΧ, το Ηνωμένο Βασίλειο αναλαμβάνει να λάβει όλα τα αναγκαία μέτρα, γενικά ή ειδικά, προκειμένου να εξασφαλίσει την εκπλήρωση όλων υποχρεώσεων που απορρέουν από την παρούσα απόφαση. Θα εξασφαλίσει ότι η ενίσχυση που θα χορηγήσει θα χρησιμοποιηθεί μόνον για τους συγκεκριμένους σκοπούς και ότι κάθε δαπάνη, η οποία δεν πραγματοποιήθηκε, υπερτιμήθηκε ή χρησιμοποιήθηκε εσφαλμένα, θα του επιστραφεί.

Άρθρο 3

Το αργότερο έως τις 30 Σεπτεμβρίου 2001, το Ηνωμένο Βασίλειο θα κοινοποιήσει τα ποσά της ενίσχυσης που όντως καταβλήθηκαν κατά τη διάρκεια τον οικονομικού έτους 2000, καθώς και τα ειδικά στοιχεία που αναφέρονται στο άρθρο 9 της απόφασης αριθ. 3632/93/ΕΚΑΧ.

Άρθρο 4

Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βορείου Ιρλανδίας.

Βρυξέλλες, 13 Δεκεμβρίου 2000.

Για την Επιτροπή

Loyola De Palacio

Αντιπρόεδρος

(1) ΕΕ L 329 της 30.12.1993, σ. 12.

(2) ΕΕ L 43 της 14.2.2001, σ. 27.

(3) 1 ΤΙΑ = 29,302 GJ.